Ο Σταμάτης και ο Γρηγόρης

Ο Σταμάτης και ο Γρηγόρης είναι ασπρόμαυρη ελληνική κωμική ταινία του 1962 σε σκηνοθεσία Γιώργου Παπακώστα και σε σενάριο των Δημήτρη Βασιλειάδη και Κώστα Νικολαΐδη. Πρωταγωνιστούν οι Μίμης Φωτόπουλος, Νίκος Σταυρίδης, Μάριον Σίβα και Γιώργος Τσιτσόπουλος.

Πλοκή
Δυο δικηγόροι της Αθήνας, ο Σταμάτης Μπάστακας, ένας καλοπροαίρετος αλλά αργός χαρακτήρας και ο Γρηγόρης Γοργότσης, ο οποίος είναι το ακριβώς αντίθετο, δηλαδή βρίσκεται σε διαρκή εγρήγορση και άγχος, παρόλο που είναι συνέταιροι στο γραφείο, αναλαμβάνουν πάντα ξεχωριστές υπόθεσεις. Ο μεν Σταμάτης ο οποίος θεωρείται χασοδίκης, στις αγορεύσεις του στο δικαστήριο είναι πολύ αργός σε σημείο οι δικαστές να κουράζονται και ορισμένες φορές να τους παίρνει ο ύπνος, ο δε Γρηγόρης δείχνει απίστευτη ταχύτητα λόγου σε σημείο που οι δικαστές να μην καταλαβαίνουν καν την υπόθεση, κάτι που έχει σαν αποτέλεσμα την αθώωση σχεδόν όλων των πελάτων του. Οι δυο δικήγοροι θα βρεθούν αντιμετώποι σε μια υπόθεση που αφορά μια οικογενειακή διαμάχη. Ο Γρηγόρης θα αναλάβει την πλευρά του επιχειρηματία, ενώ ο Σταμάτης θα αναλάβει την πλευρά του ανιψιού του επιχειρηματία. Ταυτόχρονα ο Σταμάτης με τον Γρηγόρη θα αποφασίσουν να προσλάβουν στο γραφείο τους μια γραμματέα για να τους βοηθά. Μετά την εξέταση αρκετών γυναικών θα προσλάβουν την όμορφη Άννα και ο καθένας τους για τον εαυτό του θα προσπαθεί να την διεκδικήσει. Οι προσπάθειές τους θα αποδειχθούν ωστόσο μάταιες, αφού η κοπέλα είναι παντρεμένη. Οι δυο δικηγόροι θα σταματήσουν τον ανταγωνισμό τους και θα αποφασίσουν να βαφτίσουν τα δυο αγοράκια της γραμματέως τους.

Διανομή ρόλων
Μίμης Φωτόπουλος ως Σταμάτης Μπάστακας
Νίκος Σταυρίδης ως Γρηγόρης Γοργότσης
Μάριον Σίβα ως  Άννα
Γιώργος Τσιτσόπουλος ως Ανδρέας
Γιάννης Ιωαννίδης ως δικαστής
Τάσος Γιαννόπουλος ως σερβιτόρος καφενείου
Ράλλης Αγγελίδης ως επιχειρηματίας
Διονυσία Ρώη ως Πανωραία
Πέτρος Πανταζής ως φίλος Ανδρέα
Παύλος Καταπόδης ως Φορτούλας
Μαρίκα Μαυροπούλου ως θεία Άννας.

Παραγωγή
Σε πλάνο της ταινίας αποτυπώνεται ο κινηματογράφος Πιγκάλ στα Πατήσια, που δεν λειτουργεί πια. 

 Κυκλοφορία 
Η ταινία έκανε πρεμιέρα στις 19 Φεβρουαρίου 1962 στις κινηματογραφικές αίθουσες Ιντέαλ, Πιγκάλ, Ριβόλι και Κοσμοπόλιτ στην Αθήνα. Κυκλοφόρησε και με τη μορφή ντιβιντί στις 11 Νοεμβρίου 2005. 
 Υποδοχή 
 Κριτικές 
Κατά την διάρκεια προβολής της ταινίας η εφημερίδα Έθνος, έδωσε μια αρνητική κριτική αναφέροντας χαρακτηριστικά πως είναι ν' απορεί κανείς πως συγγραφείς πείρας όπως ο Νικολαΐδης και ο Μήτσος Βασιλειάδης παρουσίασαν αυτό το ασήμαντο κατασκεύασμα. Επάνω σε επιθεωρησιακά πρότυπα που στον κινηματογράφο δεν εχουν καμία απόδοσι. Αντίθετα ζημιώνουν. Και βγαίνουν ζημιωμένοι και οι θεαταί και οι λάμπροι πρωταγωνισταί, όπως ο Μίμης Φωτόπουλος και ο Νίκος Σταυρίδης που έχουν καταδικασθεί να παίζουν ολοφάνερα δυο ψεύτικους τύπους και σε γραμμή, που τους καταδικάζει στην συνεχή υπερβολή και σε θλιβερές παραχωρήσεις για να μπορέσει να βγει γέλιο.

Παραπομπές

Εξωτερικοί σύνδεσμοι



Κατηγορία:Ελληνικές ταινίες της δεκαετίας 1960
Κατηγορία:Ελληνικές κωμικές ταινίες
Κατηγορία:Ελληνόφωνες ταινίες
Κατηγορία:Ελληνικές ασπρόμαυρες ταινίες
Κατηγορία:Ταινίες σε σκηνοθεσία Γιώργου Παπακώστα
Κατηγορία:Ταινίες γυρισμένες στην Αθήνα 
Κατηγορία:Ταινίες του 1962